एअर इंडिया के प्लेन की दिल्ली में इमरजेंसी लैंडिंग, पायलट को विंडशील्ड में दरार दिखी
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar नागपुर एयरपोर्ट पर लैंडिंग के दौरान इंडिगो के विमान का पिछला हिस्सा जमीन से टकराया, कोई घायल नहीं - लंदन में भारतीय हाई कमीशन में तोड़फोड़ की NIA जांच करेगा, खालिस्तान समर्थकों ने तिरंगे का अपमान किया था
दिल्ली जा रहे एअर इंडिया के एक विमान को प्रायोरिटी के आधार पर दिल्ली में इमरजेंसी लैंडिंग करनी पड़ी। पायलट ने को पायलट की तरफ विंडशील्ड में दरार देखे जाने के बाद दिल्ली एयरपोर्ट पर प्रायोरिटी लैंडिंग के लिए कहा था। पुणे से आ रहा प्लेन आज शाम 5:50 बजे सामान्य रूप से उतरा।
आज की अन्य प्रमुख खबरें...
ठाणे के बिजनेस पार्क और मॉल में आग लगी, मौके पर दमकल की गाड़ियां पहुंचीं
ठाणे के​​​​​​ घोड़बंदर रोड पर कपूरबावड़ी में ओरियन बिजनेस पार्क और आस-पास के सिने वंडर मॉल की बिल्डिंग्स में मंगलवार रात आग लग गई। मौके पर दमकल की कई गाड़ियां पहुंची हैं। पुलिस, आपदा प्रबंधन व दमकल के अधिकारी मौके पर पहुंच गए हैं। 
महाराष्ट्र के मोमबत्ती कारखाने में आग लगी, 4 महिलाओं की मौत
महाराष्ट्र के धुले जिले में मंगलवार दोपहर एक मोमबत्ती कारखाने में आग लग गई। हादसे में 4 महिलाओं की मौत हो गई, जबकि दो लोग घायल हैं। आग लगने का कारण अभी पता नहीं चला है। एक सीनियर अधिकारी ने यह जानकारी दी।
बीजिंग के अस्पताल में आग लगने से 21 लोगों की मौत, आंकड़ा बढ़ने के आशंका
चीन की राजधानी के एक बड़े हॉस्पिटल में मंगलवार को आग लग गई। अब तक 21 लोगों के मारे जाने की खबर है। इस हॉस्पिटल का नाम चेन्फेंग गवर्नमेंट केयर सेंटर है। मीडिया रिपोर्ट्स के मुताबिक- 71 लोगों को फायर सेफ्टी डिपार्टमेंट ने निकाल लिया।
ज्यादातर घायलों की मौत हॉस्पिटल में हुई। एक अफसर ने कहा- यह बहुत अफसोसनाक घटना है। मैंने खुद घटना को अपने घर की खिड़की से देखा। कुछ लोग एयरकंडीशनिंग यूनिट के ऊपर खड़े थे। कुछ इस पर से कूद गए। कुछ घायलों की हालत काफी गंभीर है।
ED ने कांग्रेस सांसद कार्ति चिदंबरम की 11 करोड़ रुपए की संपत्ति जब्त की, INX मनी लॉन्ड्रिंग केस
प्रवर्तन निदेशालय (ED) ने मंगलवार को मनी लॉन्ड्रिंग मामले में कांग्रेस सांसद कार्ति चिदंबरम की 11 करोड़ रुपए की संपत्ति जब्त कर ली। यह संपत्ति INX मनी लॉन्ड्रिंग केस में की गई है। पढ़ें पूरी खबर...
कुशीनगर में सिलेंडर में धमाका, 3 लोगों की जिंदा जलने से मौत, 6 घर खाक
उत्तर प्रदेश के कुशीनगर में मंगलवार दोपहर सिलेंडर में धमाका होने से आग लग गई। आग की चपेट में आकर दो बच्चों समेत 3 लोगों की जिंदा जलकर मौत हो गई। गांव के लोग काफी देर तक आग बुझाने के लिए मशक्कत करते रहे। लेकिन आग पर काबू नहीं पा सके। इसके बाद मौके पर पहुंची फायर बिग्रेड की टीम ने आग पर काबू पाया। लेकिन तब तक 6 घर जलकर राख हो गए थे। पढ़ें पूरी खबर...
छत्तीसगढ़ में नक्सलियों ने विधायक के काफिले पर गोलियां चलाईं, नुक्कड़ सभा से लौट रहे थे
छत्तीसगढ़ के बीजापुर विधानसभा से कांग्रेस के विधायक विक्रम मंडावी के काफिले पर नक्सलियों ने मंगलवार को हमला किया है। वे नुक्कड़ सभा से लौट रहे थे। बताया जा रहा है कि उनके काफिले के वाहन में जिला पंचायत सदस्य पार्वती कश्यप भी थीं। इसी वाहन पर गोलियां लगी हैं। सभी सुरक्षित हैं। मामला बीजापुर के गंगालूर थाना क्षेत्र का है। पढ़ें पूरी खबर...
असम में उग्रवादी रह चुके 110 लोग बीजेपी में शामिल हुए
असम के कार्बी आंगलोंग जिले में मंगलवार को उग्रवादी रह चुके 110 लोग बीजेपी में शामिल हो गए। ये लोग पहले नबीन चंद्र बोडो के नेतृत्व में काम करते थे। इस दौरान डिबू के विधायक भी मौजूद रहे।
माफिया अतीक के वकील का घर जिस गली में वहां बम फेंके, वकील बोले- मुझे डराने की साजिश
उत्तर प्रदेश के प्रयागराज में मंगलवार को कटरा गोबर गली में बम फेंका गया। इसी गली में माफिया अतीक अहमद के वकील दयाशंकर मिश्रा का घर है। पुलिस मामले की जांच में जुट गई है। दयाशंकर मिश्रा ने कहा कि तीन बम फेंके गए। इसके पीछे गहरी साजिश है। उन्होंने दावा किया कि यह सब मुझे डराने के लिए किया जा रहा है। पढ़ें पूरी खबर...
जम्मू-कश्मीर के चार जिलों में अगले 24 घंटे में एवलांच की संभावना
जम्मू-कश्मीर में अगले 24 घंटों में एवलांच (हिमस्खलन) होने की संभावना है​​​​​​। राज्य के मौसम विभाग ने कहा है कि एवलांच डोडा, किश्तवाड़, पुंछ, रामबन और गांदरबल जिलों में 2800 से 3500 मीटर की ऊंचाई पर हो सकता है।
ओडिशा पुलिस ने केंद्रीय मंत्री बिश्वेश्वर टुडू को हिरासत में लिया, मनाही के बावजूद हिंसा प्रभावित संबलपुर जा रहे थे
ओडिशा पुलिस ने हिंसा प्रभावित संबलपुर में मना करने के बावजूद जाने पर केंद्रीय मंत्री बिश्वेश्वर टुडू को हिरासत में लिया है। टुडू के साथ ओडिशा भाजपा अध्यक्ष मनमोहन सामल, सांसद सुरेश पुजारी, बसंत पांडा समेत भाजपा के वरिष्ठ नेताओं को थेलकोली पुलिस स्टेशन में बैठाया गया है।
श्रीनगर जा रही स्पाइसजेट की फ्लाइट के कॉकपिट में आग लगने की चेतावनी, दिल्ली लौटी 
दिल्ली से श्रीनगर जा रही स्पाइसजेट की फ्लाइट कॉकपिट में झूठी चेतावनी के कारण दिल्ली लौट आई। 18 अप्रैल को स्पाइसजेट B-737 की फ्लाइट SG-8373 दिल्ली लौट आई, क्योंकि कॉकपिट में AFT कार्गो आग की रोशनी जगमगा रही थी। बाद में कैप्टन के एक्शन पर लाइट बुझ गई। लैंडिंग से पहले सभी ऑपरेशन सामान्य मिले। फ्लाइट में सवार सभी 140 यात्री सुरक्षित हैं।
जापान में कोस्ट गार्ड का प्लेन क्रैश, 2 क्रू मेंबर्स घायल
जापान में ट्रेनिंग के दौरान एक कोस्ट गार्ड प्लेन क्रैश हो गया। हादसे में 2 क्रू मेंबर्स घायल हुए हैं। दोनों को अस्पताल में भर्ती कराया गया है। कोस्ट गार्ड के अधिकारी प्लेन क्रैश होने के कारण की जांच कर रहे हैं। इससे पहले 6 अप्रैल को भी जापान का ब्लैक हॉक चॉपर मिलिट्री हेलीकॉप्टर क्रैश हो गया था। इसमें 10 लोगों की मौत हुई थी।
गैंगस्टर लॉरेंस बिश्नोई को दिल्ली की पटियाला हाउस कोर्ट लाया गया, NIA ने मांगी 7 दिनों की रिमांड
पंजाबी सिंगर सिद्धू मुसेवाला हत्याकांड में मास्टरमाइंड गैंगस्टर लॉरेंस बिश्नोई को मंगलवार को दिल्ली की पटियाला हाउस कोर्ट लाया गया। NIA ने गैंगस्टर बिश्नोई की 7 दिनों की रिमांड मांगी है, जिसे लेकर आज उसे कोर्ट में पेश किया जा रहा है। जानकारी के मुताबिक NIA बिश्नोई को पिछले साल दर्ज हुए एक मामले में पूछताछ के लिए प्रोडक्शन वारंट पर दिल्ली लाई है। बता दें कि बिश्नोई फिलहाल बठिंडा सेंट्रल जेल में बंद है।
सुप्रीम कोर्ट अतीक-अशरफ की हत्या की जांच में कमेटी बनाने की मांग पर करेगा सुनवाई, 24 अप्रैल को होगी
सुप्रीम कोर्ट, गैंगस्टर-राजनेता अतीक अहमद और उसके भाई अशरफ की पुलिस की मौजूदगी में हुई हत्या की जांच के लिए सुप्रीम कोर्ट के एक पूर्व जज की अध्यक्षता में स्वतंत्र विशेषज्ञ समिति बनाने की मांग वाली याचिका पर सुनवाई के लिए तैयार हो गया है। सुनवाई 24 अप्रैल को होगी।
पाकिस्तान में लैंडस्लाइड, 2 अफगानियों की मौत, 8 लोग घायल
पाकिस्तान के खाइबर-पख्तूनख्वा में लैंडस्लाइड की वजह से 2 अफगानियों की मौत हो गई, वहीं करीब 8 लोग घायल हुए हैं। अधिकारियों ने बताया कि लैंडस्लाइड के बाद वहां आग भी लग गई। हालांकि, उस पर जल्द ही काबू पा लिया गया। इलाके में रेस्क्यू ऑपरेशन जारी है।
नागपुर एयरपोर्ट पर लैंडिंग के दौरान इंडिगो के विमान का पिछला हिस्सा जमीन से टकराया, कोई घायल नहीं
मुंबई से आ रही इंडिगो की फ्लाइट 6E 203 का पिछला हिस्सा नागपुर एयरपोर्ट पर लैंडिंग के दौरान जमीन से टकरा गया। यह घटना 14 अप्रैल को हुई। इसमें किसी के भी घायल होने की जानकारी नहीं है। घटना की जांच जारी है।
लंदन में भारतीय हाई कमीशन में तोड़फोड़ की NIA जांच करेगा, खालिस्तान समर्थकों ने तिरंगे का अपमान किया था
लंदन में भारतीय हाई कमीशन में तोड़फोड़ की NIA जांच करेगा। खालिस्तान समर्थकों ने लगभग एक महीने पहले यहां पर तिरंगे का अपमान किया था। सूत्रों के मुताबिक, यह मामला कुछ दिन पहले गृह मंत्रालय के काउंटर टेररिज्म एंड काउंटर रेडिकलाइजेशन (CTCR) डिवीजन द्वारा NIA को सौंपा गया था। बता दें कि 20 मार्च को खालिस्तान समर्थक लंदन में भारतीय हाई कमीशन पहुंचे थे। उन्होंने पहले वहां तोड़फोड़ की और बाद में तिरंगे को उतार दिया।
हरियाणा में 3 मंजिला राइस मिल गिरी, 4 की मौत, 20 घायल; कई लोगों के दबे होने की आशंका
हरियाणा के करनाल के तरावड़ी में मंगलवार तड़के तीन मंजिला राइस मिल ढह गई। इमारत के ढहने से 4 लोगों की मौत और 20 अन्य घायल हो गए। मलबे के नीचे कई मजदूरों के दबे होने की आशंका है। पूरी खबर पढ़ें...
लखनऊ और चेन्नई के मैच शेड्यूल में हुआ बदलाव, 4 मई की जगह 3 मई को होगा मुकाबला
IPL के 16वें सीजन के 46वां मैच के शेड्यूल में बदलाव किया गया गया है। यह मैच लखनऊ सुपर जायंट्स और चेन्नई सुपर किंग्स के बीच होना है। IPL प्रशासन की ओर से जारी किए गए बयान में कहा है कि लखनऊ के इकाना क्रिकेट स्टेडियम में 4 मई खेले जाने वाला मैच 3 मई को होगा। यह बदलाव 4 मई को लखनऊ में होने वाले मेयर चुनाव को देखते हुए किया गया है। वहीं मैच के समय में कोई बदलाव नहीं किया गया है। मैच पहले की तरह ही निर्धारित समय दोपहर साढ़े तीन बजे से ही शुरू होगा। पूरी खबर पढ़ें...
नेपाली पर्वत अन्नपूर्णा से 34 साल का भारतीय पर्वतारोही लापता
नेपाल के पर्वत अन्नपूर्णा से 34 साल का एक भारतीय पर्वतारोही लापता हो गया। पर्वतारोहण अभियान के आयोजकों ने इस बात की जानकारी दी है। राजस्थान के रहने वाले अनुराग मालू जब सोमवार सुबह अन्नपूर्णा के कैम्प 3 से नीचे आ रहे थे उसी दौरान वे लापता हो गए। अनुराग मालू UN के सस्टेनेबल डेवलपमेंट गोल के बारे में जागरूकता फैलाने के लिए 8 हजार मीटर से ऊंची सभी 14 चोटियों और सात शिखरों पर चढ़ाई करने के मिशन पर निकले हैं। सर्च ऑपरेशन मंगलवार को भी जारी रहेगा।
म्यांमार में तीन हजार से अधिक लोग रिहा होंगे
म्यांमार की सेना ने नव वर्ष पर 98 विदेशियों सहित 3,113 कैदियों को रिहा करने की घोषणा की है। सेना के प्रवक्ता लेफ्टिनेंट जनरल आंग लिन ड्वे ने कहा कि मानवीय चिंताओं को दूर करने के लिए यह माफी दी है। दोबारा अपराध करने वालों को अतिरिक्त सजा के साथ शेष सजा भी काटनी होगी। तख्तापलट का विरोध करने पर 17,460 लोगों को गिरफ्तार किया था।